CELEX: 62015CN0495
Language: el
Date: 2015-09-21 00:00:00
Title: Υπόθεση C-495/15 P: Αναίρεση που άσκησε στις 21 Σεπτεμβρίου 2015 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (ένατο τμήμα) στις 15 Ιουλίου 2015 στην υπόθεση T-314/13, Πορτογαλία κατά Επιτροπής

9.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 371/17
            
         Αναίρεση που άσκησε στις 21 Σεπτεμβρίου 2015 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (ένατο τμήμα) στις 15 Ιουλίου 2015 στην υπόθεση T-314/13, Πορτογαλία κατά Επιτροπής
   (Υπόθεση C-495/15 P)
   (2015/C 371/20)
   Γλώσσα διαδικασίας: η πορτογαλική
   
      Διάδικοι
   
   
      Αναιρεσείουσα: Ευρωπαϊκή Επιτροπή (εκπρόσωποι: D. Recchia και P. Guerra e Andrade)
   
      Αντίδικος κατ’ αναίρεση: Πορτογαλική Δημοκρατία
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου της 15ης Ιουλίου 2015 στο πλαίσιο της υποθέσεως T-314/13·
            
         
               —
            
            
               να αναπέμψει την υπόθεση ενώπιον του Γενικού Δικαστηρίου προκειμένου να αποφανθεί επ’ αυτής·
            
         
               —
            
            
               να καταδικάσει τo Πορτογαλικό Δημόσιο στα δικαστικά έξοδα της αναιρετικής δίκης.
            
         
      Λόγοι αναιρέσεως και κύρια επιχειρήματα
   
   
      Λόγοι αναιρέσεως — Η Επιτροπή υποστηρίζει ότι το Γενικό Δικαστήριο εσφαλμένως έκρινε ότι η Επιτροπή πρέπει να εκδώσει απόφαση περί δημοσιονομικής διορθώσεως, στο πλαίσιο του Ταμείου Συνοχής, εντός της προθεσμίας την οποία ορίζει η νομοθετική πράξη βάσεως, η οποία αρχίζει από την ημερομηνία ακροάσεως του κράτους μέλους.
   Επικουρικώς, η Επιτροπή διατείνεται ότι το Γενικό Δικαστήριο εσφαλμένως έκρινε ότι η προθεσμία εντός της οποίας πρέπει να εκδώσει η Επιτροπή την απόφαση περί δημοσιονομικής διορθώσεως είναι αποκλειστική, η μη τήρηση της οποίας συνιστά, κατά συνέπεια, παράβαση ουσιαστικής διατάξεως η οποία καθιστά άκυρη την εκπροθέσμως εκδοθείσα απόφαση.
   
      Κύρια επιχειρήματα — Η Επιτροπή υποστηρίζει ότι δεν τύγχανε εφαρμογής εν προκειμένω το άρθρο 100 του κανονισμού 1083/2006 (1), αλλά το άρθρο H, παράγραφος 2, του παραρτήματος II του κανονισμού 1164/94 (2). Κατά την Επιτροπή, ο τρόπος κατά τον οποίο ερμηνεύει το Γενικό Δικαστήριο το άρθρο 108 του κανονισμού 1083/2006 είναι εσφαλμένος. Το άρθρο 108 εφαρμόζεται μόνο σε συγχρηματοδοτούμενα σχέδια που εγκρίνονται συμφώνως προς τους νέους κανόνες (περίοδος 2007-2013). Στη συγκεκριμένη περίπτωση, η εφαρμοστέα διάταξη ήταν, κατά το άρθρο 105 του κανονισμού 1083/2006, το άρθρο H, παράγραφος 2, του παραρτήματος II του κανονισμού 1164/94. Κατά την Επιτροπή, o κανονισμός 1164/94 δεν προβλέπει καμία προθεσμία εντός της οποίας να υποχρεούται η Επιτροπή να εκδώσει την απόφαση περί δημοσιονομικής διορθώσεως.
   Επικουρικώς, η Επιτροπή διατείνεται ότι ο νομοθέτης της Ένωσης δεν όρισε αποκλειστική προθεσμία εντός της οποίας η Επιτροπή οφείλει να εκδώσει αποφάσεις περί δημοσιονομικής διορθώσεως. Οι αποφάσεις περί δημοσιονομικής διορθώσεως αποσκοπούν κατά κύριο λόγο στην προστασία των οικονομικών συμφερόντων της Ένωσης. Εξάλλου, η νομοθεσία δεν προβλέπει καμία κύρωση ούτε συνέπεια όσον αφορά τη μη τήρηση της προθεσμίας. Η προθεσμία για την έκδοση της αποφάσεως περί δημοσιονομικής διορθώσεως είναι μια συνήθης προθεσμία.
   
      (1)  Κανονισμός (EK) 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) 1260/1999 (ΕΕ L 210, σ. 25).
   
      (2)  Κανονισμός (ΕΚ) 1164/94 του Συμβουλίου, της 16ης Μαΐου 1994, για την ίδρυση του ταμείου συνοχής (ΕΕ L 130, σ. 1).